המפגשים מזמינים את המשתתפים לכתיבה יוצרת בשירה ובפרוזה אישית הנובעת מתוך המקורות הנלמדים במשותף, ונעשית בחלקה בתוך המפגשים ובחלקה ביניהם. במשך שלוש שעות של קריאה, כתיבה וביקורת, נקרא סיפורי דרך כעדות וכמטאפורה ממקורות שונים, מן המקרא ומחז"ל, ספרות מקור וספרות מתורגמת, שירה עברית ושירה מתורגמת. מתוך הקריאה נתוודע אל מסעות חיינו, נתבונן במסעות פיזיים ובתודעת מסע, ננוע בין צליינות של חיפוש דרך, צליינות דתית וצליינות אל מקום שבלב, ונשאל האם רגליו של אדם מוליכות אותו דווקא אל המקום בו לבו חפץ? מתוך פרשות הדרכים הללו ניגש לכתיבה.
זו השנה השישית שמתקיימת סדנת הכתיבה באלול בהנחייתה של חוה פנחס-כהן. סדנת הכתיבה מבקשת להפוך את כתיבתו של היחיד הכותב מתוך עולמו וחוויותיו, ליצירה ברת קריאה וביקורת. היצירות זוכות להקראה ולדיון בקבוצה על ידי חברי הסדנה והמנחה. המשתתפים מצטרפים כחוליה נוספת בשרשרת הפרשנים של הדורות ומתבקשים להוסיף למקורות ישראל את היצירה האישית שלהם.